WICE คว้าโปรเจ็กต์ใหม่แดนมังกร ลุยบริหารจัดการคลังสินค้า-ขนส่ง มูลค่า 40 ลบ.
WICE คว้าโปรเจ็กต์ใหม่แดนมังกร ลุยบริหารจัดการคลังสินค้า-ขนส่ง มูลค่า 40 ลบ.
27 ส.ค. 2561

นายชูเดช คงสุนทร กรรมการผู้จัดการฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า บริษัทได้เซ็นสัญญารับงานจากผู้ผลิตแผงโซล่าเซลล์รายใหญ่ที่สุดของประเทศจีน เพื่อให้บริการบริหารจัดการคลังสินค้าและขนส่งสินค้า เป็นระยะเวลา 1 ปี คิดเป็นมูลค่าการให้บริการที่ 40 ล้านบาท ทยอยรับรู้รายได้ตั้งแต่เดือนสิงหาคม 2561 เป็นต้นไป โดยคาดว่าจะรับรู้รายได้ก้อนแรกประมาณ 1.25 ล้านบาท
ทั้งนี้ บริษัทได้เช่าพื้นที่คลังสินค้าเพิ่มเติมขนาดพื้นที่ 9,600 ตารางเมตร ที่ อ.แหลมฉบัง จ.ชลบุรี สำหรับรองรับและให้บริการลูกค้ารายดังกล่าว โดยลูกค้ารายนี้เป็นลูกค้าเดิมของบริษัทที่เคยใช้บริการบริหารจัดการคลังสินค้า 13,000 ตารางเมตร อยู่แล้ว
“ฐานลูกค้าเดิมของบริษัทมีการขยายงานอย่างต่อเนื่อง ส่งผลให้ความต้องการบริการโลจิสติกส์ งานบริหารจัดการคลังสินค้ามีการปรับตัวเพิ่มขึ้นตาม ถือเป็นโอกาสที่ดีของบริษัทในการขยายบริการทุกด้านในช่วงครึ่งปีหลัง งานบริหารคลังสินค้าดังกล่าวเป็นการรับงานลักษณะ Project ระยะเวลา 1 ปี โดยบริษัทจะขนส่งแผงโซล่าเซลล์มาไว้ที่คลังสินค้า พร้อมทั้งบริหารจัดการสินค้าเข้า-ออกตามที่ลูกค้ากำหนด ซึ่งในอนาคตบริษัทมีโอกาสในการเข้ารับงานอื่นๆ เพิ่มเติมเช่นกัน” นายชูเดช กล่าว
สำหรับภาพรวมผลประกอบการในปี 61 เชื่อว่าจะสามารถสร้างการเติบโตที่โดดเด่น โดยรายได้รวมของบริษัทจะสร้างสถิติการเติบโตสูงสุดต่อเนื่องไม่ต่ำกว่า 30% หรืออยู่ที่ประมาณ 1,800 ล้านบาทตามเป้าที่ตั้งไว้ ปัจจัยสนับสนุนมาจากกลยุทธ์ต่อยอดการให้บริการจากฐานลูกค้าเดิม พร้อมกับกลยุทธ์ขยายธุรกิจแบบ Organic และการเติบโตแบบ Inorganic ด้วยการต่อยอดธุรกิจร่วมกันระหว่าง WICE, SEL และ UWT เพื่อเพิ่มปริมาณงานบริการทุกช่องทาง